Document ID: 32011R0812

KOMMISSIONENS FORORDNING (EU) Nr. 812/2011
af 10. august 2011
om ændring af bilag III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af dimethomorph, fluopicolid, mandipropamid, metrafenon, nikotin og spirotetramat i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a, og
ud fra følgende betragtninger:
(1)
Der er i del A i bilag III til forordning (EF) nr. 396/2005 fastsat maksimalgrænseværdier for restkoncentrationer af hhv. dimethomorph, fluopicolid, mandipropamid, metrafenon, nikotin og spirotetramat.
(2)
I forbindelse med en procedure, som blev indledt i overensstemmelse med Rådets direktiv 91/414/EØF af 15. juli 1991 om markedsføring af plantebeskyttelsesmidler (2), og som vedrører godkendelse af et plantebeskyttelsesmiddel, der indeholder aktivstoffet mandipropamid og er bestemt til anvendelse på humle, er der indgivet en ansøgning i henhold til artikel 6, stk. 1, i forordning (EF) nr. 396/2005 om ændring af den gældende maksimalgrænseværdi for restkoncentrationer.
(3)
Hvad angår dimethomorph, er der indgivet en sådan ansøgning vedrørende anvendelse på jordbær og vårsalat. Hvad angår fluopicolid, er der indgivet en sådan ansøgning vedrørende anvendelse på løg, tomater, cucurbitae (spiselig skræl), blomsterkål, hovedkål, kålrabi, hoved- og pluksalat og porrer.
(4)
I henhold til artikel 6, stk. 2 og 4, i forordning (EF) nr. 396/2005 er der indgivet en ansøgning vedrørende anvendelse af metrafenon på vindruer til vinfremstilling og spisedruer. Den tilladte anvendelse af metrafenon på vindruer til vinfremstilling og spisedruer i USA medfører højere restkoncentrationer end de maksimalgrænseværdier, der er fastsat i bilag III til forordning (EF) nr. 396/2005. For at undgå handelsbarrierer for importen af vindruer til vinfremstilling og spisedruer fra USA er det nødvendigt at fastsætte en højere maksimalgrænseværdi for restkoncentrationer. At undgå handelsbarrierer er også i overensstemmelse med formålet med aftalen mellem Det Europæiske Fællesskab og Amerikas Forenede Stater om handel med vin (3), jf. aftalens artikel 1.
(5)
I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.
(6)
Hvad angår nikotin, har Kommissionen fra fødevarevirksomhedsledere fået oplyst, at der forekommer nikotin i te, urtete, krydderier, hyben og friske urter, der giver højere restkoncentrationer end den maksimalgrænseværdi på 0,01 mg/kg, der er fastsat i forordning (EF) nr. 396/2005.
(7)
Den Europæiske Fødevaresikkerhedsautoritet (EFSA) har vurderet ansøgningerne og evalueringsrapporterne vedrørende dimethomorph, fluopicolid, mandipropamid og metrafenon, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier for restkoncentrationer (4). EFSA vurderede de foreliggende overvågningsdata for nikotin og afgav en begrundet udtalelse om fastsættelse af midlertidige maksimalgrænseværdier for restkoncentrationer for nikotin i de pågældende produkter (5). EFSA har sendt udtalelserne til Kommissionen og medlemsstaterne og har offentliggjort dem.
(8)
EFSA konkluderede i sine begrundede udtalelser, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Hverken livslang eksponering for disse stoffer gennem forbrug af alle fødevareprodukter, der kan indeholde disse stoffer, eller kortvarig eksponering gennem et ekstremt forbrug af de pågældende afgrøder viste, at der er nogen risiko for, at det acceptable daglige indtag (ADI) eller den akutte referencedosis (ARfD) overskrides.
(9)
Hvad angår anvendelse af fluopicolid på løg, tomater, cucurbitae (spiselig skræl), blomsterkål, hovedkål og rosenkål, konkluderede EFSA, at grænseværdierne for restkoncentrationer allerede var fastlagt på de niveauer, der dækkede de nugældende tilladte anvendelsesformål.
(10)
På baggrund af EFSA's begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er foreslået, kravene i artikel 14, stk. 2, i forordning (EF) nr. 396/2005.
(11)
Hvad angår spirotetramat, har Codex Alimentarius-Kommissionen vedtaget grænseværdier for forbrugereksponering (6). Disse grænseværdier for forbrugereksponering bør optages i forordning (EF) nr. 396/2005 som maksimalgrænseværdier for restkoncentrationer, bortset fra de grænseværdier for forbrugereksponering, der ikke er sikre for en EU-forbrugergruppe, og for hvilke Unionen har forelagt Codex Alimentarius-Kommissionen et forbehold.
(12)
Forordning (EF) nr. 396/2005 bør derfor ændres i overensstemmelse hermed.
(13)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag III til forordning (EF) nr. 396/2005 ændres som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. august 2011.

Labels: 0
17
6